Cyclone Asani: बंगाल की खाड़ी में मंडरा रहा है तूफान, चक्रवात में बदलने की आशंका, जानें कहां-कहां होगा असर
IMD के महानिदेशक मृत्युंजय मोहपात्र ने कहा, हमने अभी तक यह भविष्यवाणी नहीं की है कि चक्रवात कहां दस्तक देगा।
Cyclone Asani : बंगाल की खाड़ी में तूफान मंडरा रहा है और इसके रविवार शाम को 75 किलोमीटर प्रति घंटे की रफ्तार के साथ चक्रवात में तब्दील होने की आशंका है। प्राप्त जानकारी के मुताबिक, यह चक्रवात उत्तरी आंध्र प्रदेश तथा ओडिशा के समुद्र तटों की ओर बढ़ सकता है। भारत मौसम विज्ञान विभाग (IMD) द्वारा जारी एक विशेष बुलेटिन के अनुसार, मौसम प्रणाली एक दबाव के क्षेत्र में बदल गयी है और शनिवार को सुबह साढ़े 11 बजे यह तूफान कार निकोबार द्वीप से 170 किलोमीटर पश्चिम और पोर्ट ब्लेयर से 300 किमी. दक्षिण-दक्षिणपश्चिम में स्थित है।‘तूफान में बदला चक्रवात तो नाम होगा असानी’IMD ने कहा कि अगर यह तूफान चक्रवात (India Cyclone) में बदलता है तो उसे ‘असानी’ कहा जाएगा। यह इस मौसम का पहला चक्रवाती तूफान (Cyclone) होगा। इस तूफान के रविवार को पूर्वी-मध्य बंगाल की खाड़ी पर चक्रवाती तूफान में तब्दील होने और 10 मई तक उत्तर-पूर्व की ओर बढ़ने तथा उत्तरी आंध्र प्रदेश और ओडिशा के तटों तक पहुंचने की संभावना है। बुलेटिन में कहा गया है, ‘इसके बाद इसके उत्तर-उत्तरपूर्व की ओर बढ़ने तथा ओडिशा तट पर उत्तरपश्चिमी बंगाल की खाड़ी की ओर बढ़ने की संभावना है।’‘समुद्र में ऊंची लहरें उठने का अनुमान है’मौसम कार्यालय (IMD Alert) ने बताया कि शनिवार के बाद से समुद्र में ऊंची लहरें उठने का अनुमान है और मछुआरों को शनिवार तथा रविवार को अंडमान सागर तथा दक्षिणपूर्वी बंगाल की खाड़ी में न जाने की सलाह दी गयी है। साथ ही समुद्र में मौजूद मछुआरों को तट पर लौटने की सलाह भी दी गयी है। मौसम कार्यालय ने रविवार तक अंडमान और निकोबार द्वीप समूह में मछली पकड़ने तथा पर्यटन संबंधी सभी गतिविधियों को निलंबित करने का सुझाव दिया है।‘अभी तक चक्रवता के दस्तक की भविष्यवाणी नहीं’IMD के महानिदेशक मृत्युंजय मोहपात्र ने कहा, ‘हमने अभी तक यह भविष्यवाणी नहीं की है कि चक्रवात कहां दस्तक देगा। हमने इसके दस्तक देने के दौरान हवा की संभावित गति पर भी कोई जिक्र नहीं किया है।’